Document ID: 32006D0139

ΑΠΌΦΑΣΗ ΤΗΣ ΕΠΙΤΡΟΠΉΣ
της 7ης Φεβρουαρίου 2006
περί εφαρμογής της οδηγίας 94/28/ΕΚ του Συμβουλίου σχετικά με κατάλογο των εγκεκριμένων αρχών τρίτων χωρών για την τήρηση γενεαλογικού βιβλίου ή μητρώου ορισμένων ζώων
[κοινοποιηθείσα υπό τον αριθμό Ε(2006) 284]
(Κείμενο που παρουσιάζει ενδιαφέρον για τον ΕΟΧ)
(2006/139/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 94/28/ΕΚ του Συμβουλίου, της 23ης Ιουνίου 1994, για τον καθορισμό των αρχών σχετικά με τους ζωοτεχνικούς και γενεαλογικούς όρους που εφαρμόζονται κατά τις εισαγωγές προέλευσης τρίτων χωρών ζώων, του σπέρματος, των ωαρίων και των εμβρύων τους και για την τροποποίηση της οδηγίας 77/504/ΕΟΚ περί των ζώων αναπαραγωγής του βοείου είδους καθαρόαιμου γένους (1), και ιδίως το άρθρο 3 παράγραφος 1,
Εκτιμώντας τα ακόλουθα:
(1)
Η οδηγία 94/28/ΕΚ καθορίζει τις αρχές σχετικά με τους ζωοτεχνικούς και γενεαλογικούς όρους που εφαρμόζονται κατά τις εισαγωγές προέλευσης τρίτων χωρών ορισμένων ζώων φυλής, και του σπέρματος, των ωαρίων και των εμβρύων τους.
(2)
Σύμφωνα με την οδηγία 94/28/ΕΚ και υπό την επιφύλαξη της κοινοτικής νομοθεσίας για την υγεία των ζώων και τη δημόσια υγεία, τα ζώα εισάγονται ως «φυλής» ή «υβριδικά» μόνον εφόσον πληρούνται ορισμένοι όροι. Σύμφωνα με έναν από τους εν λόγω όρους τα ζώα εγγράφονται ή καταχωρίζονται σε γενεαλογικό βιβλίο ή μητρώο που τηρείται από αρχή όπως αυτή ορίζεται στη συγκεκριμένη οδηγία, και το σπέρμα, τα ωάρια και τα έμβρυα μπορούν να εισαχθούν μόνον εφόσον προέρχονται από ζώο που έχει εγγραφεί ή καταχωρισθεί σε τέτοιο γενεαλογικό βιβλίο ή μητρώο.
(3)
Η Αργεντινή, η Βουλγαρία, ο Καναδάς, το Ισραήλ, η Ισλανδία, η Νέα Ζηλανδία και οι Ηνωμένες Πολιτείες κοινοποίησαν στην Επιτροπή κατάλογο με τις αρχές που ενέκριναν για την τήρηση γενεαλογικού βιβλίου ή μητρώου των ζώων φυλής προς εισαγωγή σύμφωνα με την οδηγία 94/28/ΕΚ.
(4)
Συνεπώς ο κατάλογος των εγκεκριμένων αρχών για την τήρηση γενεαλογικού βιβλίου ή μητρώου των ζώων και των προϊόντων που παρατίθενται στην παρούσα απόφαση πρέπει να καταρτιστεί για τους σκοπούς της οδηγίας 94/28/ΕΚ.
(5)
Τα μέτρα που προβλέπονται από την παρούσα απόφαση είναι σύμφωνα με τη γνώμη της μόνιμης ζωοτεχνικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Για τους σκοπούς της οδηγίας 94/28/ΕΚ, ο κατάλογος των εγκεκριμένων αρχών για την τήρηση γενεαλογικού βιβλίου ή μητρώου των εκτρεφόμενων βοοειδών, χοιροειδών, προβατοειδών και αιγοειδών, του σπέρματος, των ωαρίων και των εμβρύων τους ως «φυλής» -ή, στην περίπτωση χοιροειδών, επίσης ως «υβριδικών»- παρατίθεται στο παράρτημα της παρούσας απόφασης.
Άρθρο 2
Τα κράτη μέλη εγκρίνουν την εισαγωγή εκτρεφόμενων βοοειδών, χοιροειδών, προβατοειδών και αιγοειδών, του σπέρματος, των ωαρίων και των εμβρύων τους ως «φυλής» -ή, στην περίπτωση χοιροειδών, επίσης ως «υβριδικών»- μόνον εφόσον εγγράφονται ή καταχωρούνται σε γενεαλογικό βιβλίο ή μητρώο τηρούμενο από αρχή που παρατίθεται στο παράρτημα της παρούσας απόφασης.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 7 Φεβρουαρίου 2006.

Labels: 3
10
18
6